Geografie, tegnologie nodig vir selfbeskikking | Maroela Media
Geografie, tegnologie nodig vir selfbeskikking
Minderhede, spesifiek die Afrikaner, sal nie op die lang termyn in Afrika oorleef sonder 'n eie grondgebied en selfbeskikking nie.
Dit is die kern van die VF Plus se laaste van vier konferensiesessies oor selfbeskikking, wat Maandag aangebied is. Volgens dr. Corné Mulder, parlementslid en hoofsweep van die VF Plus, is selfbeskikking 'n noodsaaklikheid waarna gestreef en waarvoor gewerk moet word.
"Ons sit met 'n vyandige staat en 'n grondwet wat nie ons regte beskerm nie. Namate die staat inplof besef mense ons moet na selfbeskikking strewe en daarvoor werk. Sonder 'n eie grondgebied is ons baie kwesbaar en hoop ons op 'n daaglikse basis maar vir die beste," sê hy.
Frans de Klerk, uitvoerende hoof van die Orania Ontwikkelingsmaatskappy, meen dat daar drie belangrike strategiese stappe is om selfbeskikking te bereik.
"Eerstens het jy 'n geloofwaardige idee nodig, wat op 'n morele grondslag geskoei is. Om jouself te wil isoleer of om rassistiese redes selfbeskikking na te jaag, is die verkeerde grondslag. Tweedens het jy 'n plan nodig waarvolgens jy werk.
"Orania se plan is gekonsentreerde vestiging waarbinne 'n ekonomie geskep kan word, veiligheid verseker kan word en waar ons de facto politieke mag het. Derdens moet jy daardie plan uitvoer. Dis 'n groot uitdaging, maar jy moet jou plan in werklikheid omskep en betrokke raak by projekte van geografiese selfbeskikking."
Die Noord-Kaap is geïdentifiseer as 'n moontlike area waar geografiese selfbeskikking sou kon realiseer. Kenmerke van dié provinsie is sy uitgestrektheid, met genoeg plek om almal te akkommodeer.
"Ons moet anders begin dink oor watter geografiese gebied ons nodig het – reuseruimtes is nie nodig nie. Konsentrasiepolitiek beteken nie jy moet oral gekonsentreer wees nie, maar jy moet êrens wees, maak nie saak hoe klein die area is nie," sê Mulder.
Energie en tegnologie bied oplossings
Energieopwekking is noodsaaklik wat selfstandigheid betref, voeg Mulder by, want die staat het reeds bewys dat hy dit nie goed bestuur nie. "'n Mens het energie nodig om die ekonomie te bou en selfbeskikking te realiseer. As jy selfstandig is, kan jy 'n werklikheid skep wat daarna erken kan word. Dít is die rigting waarin ons wil beweeg."
Vir talle mense is dit ondenkbaar om in 'n semiwoestyn soos die Karoo te gaan bly. Danie Coetzee, VF Plus-lid van die wetgewer in die Noord-Kaap en kundige op die gebied van alternatiewe energieopwekking, meen dat tegnologie die antwoord is op talle van die vrae en uitdagings wat 'n provinsie soos die Noord-Kaap inhou.
"Met tegnologie kan 'n mens 'n ekonomie skep. Jy kan byvoorbeeld seewater ontsout, kos goedkoper produseer en krag opwek. 'n Mens kan teoretiseer dat jy jou op enige plek kan vestig as jy 'n tegnologiese voorsprong het. Dis onrealisties om die hele land te wil beset, maar as daar ruimte is waar niemand anders hulle wil vestig nie en jy kan tegnologie daar inspan, kan jy 'n sukses daarvan maak," glo hy.
Sonkragopwekking is 'n groot voordeel wat die sonnige Noord-Kaap inhou. Eskom het tans die vermoë om 40 000 megawatt op te wek. Coetzee verduidelik dat, as jy 'n gebied van 40 000 hektaar onder sonpanele sit en van dié krag vir die aand berg, jy Eskom se kragvoorsiening kan vervang.
"'n Mens kan energie berg en as 'n klaargemaakte produk verkoop. Dit word al hoe meer van 'n realistiese ekonomiese moontlikheid, met die pryse van batterye wat daal. Jy kan energie teen 'n vaste tarief beskikbaar stel, want die prys van sonlig styg nie met tyd nie. 40 000 hektaar is tien plase in die Kalahari, jy het nie 'n groot stuk grond nodig om 'n ekonomie daarmee te vestig nie."
Wat die finansieringsmodel vir onafhanklike energieopwekking betref, glo Coetzee dat daar 'n natuurlike verloop sal wees.
"As 'n mens 'n plek stig waarin mense kan belê met krag wat verseker is en goedkoper is as in die res van die land, het jy 'n baie kragtige model vir potensiële beleggers. Wanneer 'n belegger van 'n goeie opbrengs verseker is, is daar altyd geld beskikbaar. Al wat nodig is, is om 'n sakemodel te skep wat dit moontlik maak om fabrieke op te rig, materiaal soos staal te vervaardig, voertuie te maak en eindelik toegevoegde waarde bied."
Kollektiewe vermoë en verantwoordelikheid
Frans de Klerk.
De Klerk wys op die korporatiewe vermoë van 'n groep soos die Afrikaners, wat in die 20ste eeu uit sak en as opgestaan het omdat hulle dinge saam gedoen en kollektief opgetree het, soos om korporatiewe instansies te stig. "Van 1994 af het ons gedink dat ons nie meer kollektiewe vermoë nodig het nie. Nou dat ons onder druk is, besef ons weer dat dit nodig is. Korporatiewe vermoë is die antwoord, en konsentrasie lei tot kollektiewe vermoë."
Mulder wys uit dat die ANC in die vorige bedeling ook gestry het vir iets wat hulle wou hê en wat die destydse regering nie vir hulle wou gee nie.
"Hulle het aanhou stry en iets tot stand gebring wat die Grondwet vandag erken. Dis wat ons ook nou moet doen. Ons sal moet onderhandel met die regering en met mense, ons sal prakties moet doen en bou, ons sal moet stem in verkiesings, moet mobiliseer, in referendums moet stem, ons sal dalk selfs by burgerlike ongehoorsaamheid uitkom, maar intussen aanhou bou – deur al stappe sal ons by 'n antwoord uitkom."
Dr. Pieter Groenewald, nasionale leier van die VF Plus, sê mense vra hom dikwels of daar nog 'n toekoms in Suid-Afrika is. "My antwoord is ja, daar is nog hoop. Maar elkeen van ons het 'n verantwoordelikheid en plig om 'n toekoms vir ons kinders te skep.
"Die oplossing vir die toekoms is selfbeskikking, maar elkeen moet daartoe bydra op die terrein waarin hy of sy beweeg. Op die politieke terrein sal die VF Plus ons stem bly dik maak, solank as wat ons ondersteuners ons hande sterk maak."
Gemeenskap geruk ná wrede moord op tiener
Ma, seun (10) koelbloedig vermoor
Sit die noord en die wes kaap saam, dan is ek daar!
Meer as een industrie sal hulle vestig binne so 'n staat. Israel was ook 'n "woestyn", maar nie meer nie.
Plaas druk op die VN om gehoor te gee aan die sake in die verband wat reeds voorgelê is.
Ons hoef nie 40 000ha onder sonpanele te sit nie. Daar is Small Modular Reactor (SMR) pebble tegnologie in Suid Afrika beskikbaar wat op 'n rugbyveld pas. Elke Nuclear Power Plant (NPP) gee gewaarborgde 100MWe Base load 24/7 vir 40 jaar. Daar is dan genoeg boergrond en energie om te kan werkskaf soos ons kan.